
Forord

For mange er kunst og kultur svært viktig for deres livskvalitet, og også en kilde til inspirasjon som fremmer kreativitet, produktivitet og innovasjon. Vi er overbevist om at et levende, dynamisk og kritisk kunst- og kulturliv bidrar til å skape et samfunn som er meningsfullt og demokratisk. Som utdannede organisasjonsteoretikere ved Norges Handelshøyskole er vi opptatt av at kunsten skal og bør få de beste vilkårene. Vi mener at studenter og praktikere trenger begreper, modeller og teorier for å jobbe med organisering og ledelse innen kunst- og kulturfeltet. I arbeidet med boken har vi tatt utgangspunkt i generell teori om organisasjon og ledelse, samt forskning som spesielt omhandler kunstverdenen. Vi har valgt ut det som bidrar til å beskrive og forklare kunst- og kulturfeltet i Norge. Boken er ment å gi en oversikt over ulike organiseringstyper og relasjoner som anvendes i praksis, samt å beskrive og analysere dem ut fra et organisasjonsteoretisk perspektiv. Det vil ikke være mulig å fange opp hele mangfoldet av organisasjonstyper som er i feltet. Derfor må vår bok ses på som en forenkling og redusering av et sammensatt bilde. Vi håper likevel den kan gi en innsikt i et svært spennende og sammensatt felt.

Det har skjedd en utvikling av kunst- og kulturfeltet siden siste utgave av boken og dermed et behov for å oppdatere nyere teori og empiri. Eksempel på sentrale endringer er ny teknologi og digitalisering, global distribusjon, større konkurranse om offentlige midler og koronapandemien. Vi har anvendt egen forskning, gjennomgang av andres forskning, og vi har revidert alle bokens kapitler for å bidra til bokens relevans og aktualitet. Vi har også oppdatert kapitlene med nyere statistikk og eksempler.

Boken som helhet er et samarbeidsprosjekt mellom begge forfattere der vi sammen har diskutert og planlagt hele bokens innhold. Likevel har vi hatt en viss arbeidsdeling, der kapittel 2, 4, 5 og 6 er skrevet av Beate Elstad, mens kapittel 3, 7 og 8 er ført i pennen av Donatella De Paoli.

Revideringen av boken ville ikke ha vært mulig uten gode arbeidsbetingelser ved henholdsvis Handelshøyskolen BI og Handelshøyskolen ved OsloMet. En stor takk til kollegaene og studenter som direkte eller indirekte har bidratt her. Vi vil også rette en stor takk til informanter for deres bidrag til boken.

Til slutt – en takk til vår nærmeste familie. Ingvill, Andrea og Aleksander – uten deres tålmodighet og støtte kunne ikke dette bokprosjektet ha blitt gjennomført.

1
Introduksjon

Organisering og ledelse på kunstens scene


Hvorfor en bok om organisering og ledelse av kunst og kultur?

Organisering og ledelse av kunst og kultur er et tema som opptar både kunstnere, kulturarbeidere, politikere, publikum og medier. Diskursen har blant annet omhandlet fusjonering av museer i Norge, kontroversielle valg av ledere og ledelsesmodeller, entreprenørskap i kunsten, kunstens og kulturinstitusjoners autonomi versus statlige mål, men også balansen mellom offentlig versus privat finansiering. Presseoppslagene indikerer at dette er et felt som engasjerer lesere; både aktører i kunst- og kulturfeltet og et samfunnsinteressert publikum i sin alminnelighet. Mange av oppslagene i mediene kan også skyldes at organisering og ledelse av kunst- og kulturfeltet er utfordrende. Noen av temaene som opptar kunstfeltet, er: Hvordan kombinere høye kunstneriske ambisjoner med sunn økonomistyring? Hvordan få mennesker med ulik profesjonell bakgrunn til å samarbeide best mulig? Hvordan kombinere innovasjon og risiko med strenge krav til resultat- og målstyring? Hvordan lede grupper og ensembler kreativt? Hvordan skal en frilanser greie å lede seg selv og overleve med et tilbudsoverskudd av kunstnere i samfunnet? Og hvordan lede en festival som vokser i omsetning, antall ansatte og frivillige medarbeidere?

Dette er bare noen eksempler på utfordringer innen kunst- og kulturfeltet som krever kunnskap om organisering og ledelse. Selve kjernen i organisering og ledelse er å kunne få ulike aktører til å jobbe sammen mot et felles mål, noe også kunstfeltet streber mot. Mange vil hevde at kunstnere er spesielt vanskelige å organisere og lede; at det er umulig «å holde kunstnerne i ørene». Vi mener dette er et lite konstruktivt utgangspunkt for å forstå og utøve ledelse og organisering innenfor kunst- og kulturfeltet. Kunstnere er en sentral del av den kunstneriske produksjonsprosessen, og som kunnskapsmedarbeidere er de en helt avgjørende ressurs for at det skal skapes god kunst og kultur. Det er menneskenes evner, talent, kunnskap og kompetanse, samt evne og vilje til å samarbeide, som er avgjørende for den kunstneriske kvalitet som skapes. Utfordringen blir dermed å organisere og lede slik at det legges best mulig til rette for gode, kreative og produktive kunstneriske prosesser.

Med denne fagboken setter vi organisering og ledelse av kunst og kultur på agendaen. Vi ønsker at ledelse og organisering skal tas på alvor. Med det mener vi at det skal være organisatorisk og ledelsesmessig faglig innsikt og kunstfaglige vurderinger som skal danne bakgrunnen for beslutninger om hvilke ledere som skal være på toppen, hvilken ledermodell og organisasjonsstruktur som bør velges, og hvordan kunstneriske prosesser skal ledes og interesser ivaretas. Det paradoksale er at når organisasjons- og ledelseskunnskap ikke tas på alvor, får man ikke tatt beslutninger som ivaretar kunstens og kulturens egenverdi og kvalitet. Organisering er ikke antitesen til kunsten. Faktisk vil vi heller hevde at det er organisering sammen med kunsten som kan utvikle gode og velfungerende ledere og organisasjoner i kunstens og kulturens tjeneste. Organisering og ledelse er kun et verktøy og ikke målet.



Presisering og avgrensninger

Kunst- og kulturfeltet er sammensatt og komplekst med en rekke ulike aktører. Vi har derfor vært nødt til å foreta noen avgrensninger og forenklinger. Denne boken er først og fremst en fagbok innenfor organisasjon og ledelse. Vi går derfor ikke i dybden om de enkelte kunstarter eller ulike kulturbransjer. Vi har disponert boken ut fra følgende seks hovedmodeller: I beskrivelsen av disse har vi hentet de fleste eksemplene fra feltene visuell kunst, scenekunst, musikk, film og forlag. Vi ser spesielt på den delen av kunst- og kulturfeltet som ikke kan overleve av markedet alene, og som helt eller delvis er avhengig av offentlig støtte og/eller frivillig innsats for å overleve. Dette utgjør en stor og viktig del av kunst- og kulturfeltet i Norge, med sine særegne organiserings- og ledelsesutfordringer. Selv om en stor del av vår gjennomgang vil være relevant for kulturnæringer og kommersiell kulturindustri, har vi altså valgt ikke å behandle den rent kommersielle delen av kunst- og kulturfeltet som en egen organisasjonstype. Internasjonalt blir det kommersielt drevne kulturfeltet kategorisert som kreative industrier eller opplevelsesindustrier, som i seg selv er et stort fagfelt (Caves, 2000; Lhermitte et al., 2014); Hesmondhalgh, 2002). I Norge er dette feltets økonomiske betydning som næring blitt godt beskrevet i rapporter og bøker (Espelien og Gran, 2011; Gran og Olsen, 2021; Haraldsen et al., 2004; Haraldsen et al., 2008).


Kapittel 3 Kunstinstitusjoner – «Kunstfabrikken»

Kapittel 4 Grupper – «Verkstedet»

Kapittel 5 Kunst- og kulturbegivenheter – «Festivalen»

Kapittel 6 Selvstendige kunstnere og små organisasjoner – «Frirommet»

Kapittel 7 Nettverk – «Nomadeleiren»

Kapittel 8 Kunstproduksjonen – «Prosjektet»



I beskrivelsen av disse har vi hentet de fleste eksemplene fra feltene visuell kunst, scenekunst, musikk, film og forlag. Vi ser spesielt på den delen av kunst- og kulturfeltet som ikke kan overleve av markedet alene, og som helt eller delvis er avhengig av offentlig støtte og/eller frivillig innsats for å overleve. Dette utgjør en stor og viktig del av kunst- og kulturfeltet i Norge, med sine særegne organiserings- og ledelsesutfordringer. Selv om en stor del av vår gjennomgang vil være relevant for kulturnæringer og kommersiell kulturindustri, har vi altså valgt ikke å behandle den rent kommersielle delen av kunst- og kulturfeltet som en egen organisasjonstype. Internasjonalt blir det kommersielt drevne kulturfeltet kategorisert som kreative industrier eller opplevelsesindustrier, som i seg selv er et stort fagfelt (Caves, 2000; Lhermitte et al., 2014); Hesmondhalgh, 2002). I Norge er dette feltets økonomiske betydning som næring blitt godt beskrevet i rapporter og bøker (Espelien og Gran, 2011; Gran og Olsen, 2021; Haraldsen et al., 2004; Haraldsen et al., 2008).

Videre er dette en bok som i begrenset grad presenterer konkrete og praktiske metoder, teknikker og systemer for å organisere og lede, selv om behovet kan være til stede for slike hjelpemidler i kunst- og kulturfeltet. Vår begrunnelse for dette er at det i første omgang er nødvendig med en beskrivelse og analyse av de overordnede organisasjonsforholdene i kunst- og kulturfeltet. Og det finnes allerede en omfattende og praktisk orientert litteratur innenfor ulike områder som personalhåndtering, organisasjonsutvikling, forhandlinger, konfliktløsning, teamutvikling, prosjektledelse, coaching, mentoring, prosjektstyring, avlønningssystemer med mer. Vi henviser til denne litteraturen for de interesserte.



Bokens oppbygning

I denne boken vil vi beskrive og analysere kunst- og kulturfeltet ut fra organisasjons- og ledelsesteori. Innenfor dette fagfeltet er det noen dimensjoner som er viktige, og som vi har valgt å strukturere hvert kapittel ut fra. Disse er resultater, struktur, prosess, ledelse og omgivelser. I kapittel 2 blir disse begrepene presentert og utdypet i det vi kaller for RESPLO-modellen. Denne modellen danner basis for kapittel 3–8 der vi tar for oss institusjoner, grupper, begivenheter, selvstendige kunstnere, nettverk og kunstproduksjoner innenfor kunst- og kulturfeltet. Hvilke spesifikke fenomener og problemstillinger som diskuteres i kapittel 3–8, vil variere ut fra antatt relevans. For alle lesere, og særlig for lesere uten grunnleggende kunnskap i organisasjons- og ledelsesteori, vil vi anbefale å lese kapittel 2 før man leser videre i boken.

I hvert kapittel har vi refleksjonsbokser som vi håper skal bidra til egenrefleksjon og diskusjoner rundt spørsmål vi diskuterer i teksten. Vi har videre oppsummeringsbokser for å hjelpe leseren til å strukturere stoffet. Vi har også lagt inn små caser i teksten for å vise til empiriske eksempler. Siden det ikke finnes en tilsvarende bok på norsk, har vi lagt vekt på å finne frem eksempler som er relevante fra norsk kunst- og kulturliv.









2
Teoretisk fundament

RESPLO-modellen

Vi vil i dette kapittelet presentere sentrale begreper og dimensjoner som brukes i resten av boken for å beskrive og analysere ulike aktører i kunst- og kulturfeltet. Det finnes et stort mangfold av perspektiver og oppfatninger om hva som er sentrale fenomener og begreper i organisasjons- og ledelsesfagene. Det er et fagområde som bygger videre på en rekke ulike disipliner som statsvitenskap, psykologi, sosiologi, antropologi og økonomi, og har ulike deldisipliner som organisasjonsteori, organisasjonspsykologi, ledelse og strategi. Det er også mange ulike retninger og perspektiver man kan velge for å studere organisasjoner. Lee G. Bolman og Terrence E. Deal (2018) velger eksempelvis å dele inn i fire ulike perspektiver eller fortolkningsrammer: det strukturelle, det politiske, det symbolske eller fokus på menneskelige ressurser. Vi har valgt ut hoveddimensjoner vi mener er hensiktsmessige for å forstå og analysere organisasjoner innenfor kunst- og kulturfeltet, og som er gjengangere i grunnleggende organisasjons- og ledelsesteori. Siden kunst- og kulturfeltet er heterogent og mangfoldig, er dimensjonene så generelle at de fungerer for både institusjoner, grupper, begivenheter, selvstendige kunstnere, nettverk og prosjekter.

Dimensjonene som presenteres og forklares i dette kapittelet, er generelle og vil få mer utfyllende og konkret innhold i resten av boken. Her vil de bli forklart på et mer overordnet nivå, samtidig som vi viser til eksempler på anvendelse fra de ulike kapitlene i boken. Hva vi skriver om i de enkelte kapitlene tilknyttet hver dimensjon i RESPLO-modellen, vil være avhengig av relevans for de ulike organisasjonstypene. La oss illustrere dette med et eksempel. «Ledelse» er en dimensjon i RESPLO-modellen. I kapittelet om institusjoner skriver vi om todelt ledelse fordi dette er sentralt for ledelse av disse. Og vi skriver om ledelse av frivillige i kapittelet om begivenheter fordi mange festivaler og festspill er helt avhengige av frivillige. Mens vi i kapittelet om frilansere og selvstendig næringsdrivende skriver om selvledelse fordi dette er spesielt relevant for selvstendige kunstnere. Hva vi skriver om «ledelse» i det enkelte kapittelet, er altså styrt av antatt relevans. Dette betyr ikke at det vi skriver om «ledelse» i ett kapittel, ikke kan være relevant i andre kapitler i boken, men vi velger å beskrive fenomener der de helt åpenbart er relevante.

Vi skal nå presentere nøkkeldimensjonene i RESPLO-modellen. Siden resten av boken er organisert rundt denne modellen, er den et viktig fundament for forståelsen av de øvrige kapitlene.

RESPLO-modellen bygger på følgende logikk: I sentrum har vi selve kroppen eller organisasjonen. Med en organisasjon mener vi her «et sosialt system som er bevisst konstruert for å løse spesielle oppgaver og realisere bestemte mål» (Etzioni, 1982 i Jacobsen og Thorsvik, 2022, s. 16). At organisasjoner består av sosiale systemer, betyr at vi har å gjøre med mennesker som samhandler med hverandre. Organisasjoner er dessuten bevisst konstruert for å løse oppgaver og nå mål som man vanskelig kan få til alene, for eksempel en biennale, en konsert eller teateroppsetning. I denne boken vil vi fokusere på institusjoner, grupper, begivenheter, selvstendige kunstnere/småbedrifter, nettverk og prosjekter innenfor kunst- og kulturfeltet. For å beskrive disse vil vi for det første se på hva de faktisk produserer.

Med andre ord: Hvilke resultater oppnås som følge av organisasjonens aktiviteter? For å forstå hvordan organisasjonen oppnår ulike resultater, har vi fire støtteben som bidrar til å forklare dette: struktur, prosess, ledelse og omgivelser. Vi skal nå beskrive de ulike delene av modellen nærmere.


2.1 Resultater

For å organisere og lede på en best mulig måte i kunst- og kulturfeltet er det sentralt å forstå hva man ønsker å oppnå med aktiviteten sin. Er det å lage nyskapende kunst? Er det å tjene mest mulig penger? Eller er det å nå ut med kunst og kultur til flest mulig barn? Mangfoldet er stort når det gjelder hvilke resultater de ulike aktører ønsker å oppnå. Vi skal nå først avklare hva vi mener med resultater og deretter diskutere utfordringer tilknyttet resultater i kunst- og kultursektoren.

En grunnleggende måte å betrakte organisasjoner på er å se på dem som et system der organisasjonen tilføres visse ressurser som arbeidskraft, råvarer og kapital, som gjennom produksjonsprosesser i organisasjonen blir omdannet til varer, tjenester eller opplevelser. Det kan bidra til at organisasjonen oppnår gode eller dårlige resultater basert på hvilke mål den har (Jacobsen og Thorsvik, 2022, s. 50–51). Dette kan vi sette opp slik:


[image: Modell medhoveddimensjoneneResultater, Struktur, Prosess, Ledelse og Omgivelser forkortet til akronymet RESPLO.Alle organisasjonstypene som blir beskrevet i boken, tar utgangspunkt i RESPLO-modellen.Modellen er beskrevet nærmere i teksten på side 18.]
Figur 2.1 RESPLO-modellen


La oss illustrere med et eksempel. For å produsere en film er det behov for ressurser i form av skuespillere, regissør, produsent, lyd/lys-teknikere og andre medarbeidere (arbeidskraft), sted for innspillingene, filmkameraer, lyd/lysutstyr (råvarer), samt finansiering av filmen (kapital). Selve arbeidet med filminnspillingen (produksjonen) innebærer de prosessene og aktivitetene som omdanner ressursene til en ferdig film. I hvilken grad filmen oppnår gode eller dårlige resultater, er avhengig av hvilke mål eller kunstneriske visjoner en har med filminnspillingen og hvordan ressursene ledes i forhold til dette.

Med resultater mener vi altså her effekter av å produsere varer/tjenester/ opplevelser sammenlignet med organisasjonens mål. Eksempler på en vare/tjeneste/ opplevelse kan være en teateroppsetning, en film, en cd, en konsert, en utstilling eller en festival. Mens noen organisasjoner i liten grad definerer eksplisitte mål og resultatkrav, vil andre organisasjoner ha tydelig definerte mål og tilhørende resultatindikatorer. Et eksempel er organisasjoner i kunst- og kulturfeltet som får støtte av Kultur- og likestillingsdepartementet. Disse er underlagt et system for resultat- og målstyring der de må rapportere resultater ut fra definerte indikatorer og mål. Senere i avsnittet vil vi gå nærmere inn på dette systemet, men vi skal først diskutere sentrale dimensjoner ved resultater på et mer overordnet nivå.

For det første vil mange som leder og styrer en organisasjon, være opptatt av hvor effektiv den er. Hva mener vi egentlig med det? En vanlig måte å definere effektivitet på er «grad av måloppnåelse i forhold til ressursbruk» (Jacobsen og Thorsvik, 2022, s. 50). Effektivitet er altså knyttet til hvilke mål organisasjonen har satt seg. Derfor vil effektivitet være avhengig av hvordan organisasjonen definerer hensikten med sin virksomhet. Hvis hovedmålet til en kunstinstitusjon er å utvikle nyskapende kunst av høy kvalitet, vil dens effektivitet være uløselig knyttet til i hvilken grad den faktisk greier dette ut fra de ressursene den har til rådighet. Vi er dermed over på det andre elementet ved effektivitet, nemlig produktivitet som kan defineres som «ressurser som anvendes til å produsere en enhet, eller kostnader per enhet» (Jacobsen og Thorsvik, 2022, s. 50). For å være effektiv bør organisasjonen ikke sløse med ressursene den har til rådighet, enten det er ansatte, materielle ressurser eller finansielle ressurser.


[image: Modell som viser hvordan ressurser som arbeidskraft, råvarer og kapital omdannes gjennom en produksjonsprosess til varer, tjenester eller opplevelser. I hvilken grad dette vurderes som et godt eller dårlig resultat er avhengig av hvilke mål organisasjonen har. ]
Figur 2.2 Forholdet mellom innsatsfaktorer, produksjon, produkt/tjeneste/opplevelse, mål og resultat


En av de virkelig store diskusjonene innenfor kunst- og kulturfeltet er forholdet mellom kunstneriske ambisjoner på den ene siden og økonomiske rammer på den andre siden. Dette dilemmaet er derfor noe vi vil diskutere nærmere i alle de resterende kapitlene i boken. Mange er engstelige for at de økonomiske resultatene blir prioritert fremfor de kunstneriske. For å få en mer balansert fremstilling av organisasjonens resultater og ikke bare ensidig fokusere på de økonomiske resultatene, utviklet Robert Kaplan og David Norton (1996) noe de kalte «The balanced scorecard» eller balansert målstyring. Her har de inkludert kundene, de ansatte samt kvaliteten på de interne prosessene i organisasjonen for å skape et mer helhetlig sett av indikatorer å måle organisasjonens resultater med. Dette kan inkludere forhold som økonomisk avkastning, publikumstilfredshet og markedsandeler, ansattes tilfredshet, motivasjon, kompetanse og læring samt minst mulig feil og god kvalitet i selve produksjonsprosessen.

Vi kan utvide listen over kriterier ytterligere og inkludere samfunnsmessige og idealistiske formål. Eksempelvis vil man i kulturpolitikken kunne inkludere mål der kunsten blir brukt som middel for å nå samfunnsmessige mål som næringsutvikling, stedsutvikling, helse, forebygging av kriminalitet, bærekraftig utvikling, likestilling og kulturelt mangfold. Resultater er altså mer enn økonomiske resultater, og det vil variere hvor snevert eller vidt organisasjonen setter sine mål med tilhørende resultatindikatorer.

En studie av styringssystemer i 95 organisasjoner i kunst- og kulturfeltet i Canada viser at disse organisasjonene anvender en rekke ulike indikatorer innenfor mange ulike felt som kunstneriske resultater, økonomiske resultater, tilfredshet hos publikum, ansattes trivsel og fornøydhet, sponsorers tilfredshet, image og rykte hos kunstnere og i samfunnet generelt, samt konkurransemessig posisjon (Turbide og Laurin, 2009). De aller fleste organisasjonene hadde resultatindikatorer tilknyttet det kunstneriske og det økonomiske området samt indikatorer rettet mot publikum, mens det var noe færre organisasjoner som benyttet seg av indikatorer rettet mot sponsorer, ansatte, image/rykte og konkurransekraft. Vi må ta i betraktning at Canada kan være noe annerledes enn Norge blant annet med hensyn til andel offentlig vs. privat finansiering. Likevel er det interessant å se at det kunstneriske resultatet ansees som svært viktig i tillegg til det økonomiske, og at publikum også er viktige for virksomhetene når de skal utvikle styringsparametere.

Siden det finnes en rekke ulike resultatområder som kan være av betydning, er et viktig spørsmål hvilke resultater vi ønsker å prioritere. For eksempel kan de kunstnerisk ansvarlige i en produksjon være mest opptatt av kunstnerisk kvalitet, økonomiansvarlig vil være opptatt av økonomisk forsvarlig drift mens de ansatte vil være opptatt av å få mest mulig lønn og spennende arbeidsoppgaver. Det er helt legitimt at ulike aktører tilknyttet en organisasjon kan ha forskjellige meninger om hva som er viktigst. Ut fra et overordnet ledelsesperspektiv vil det være avgjørende å balansere ulike hensyn slik at organisasjonen overlever på lang sikt. Organisasjonen er avhengig av gode økonomiske rammebetingelser for å skape god kunst. Samtidig kan for streng økonomistyring føre til at man ikke tar kunstnerisk risiko, og at det dermed er en fare for kunstnerisk stagnasjon. Det kan altså være en spenning mellom gode resultater på kort og på lang sikt. Man kan for eksempel la være å investere i opplæring og utvikling av ansatte, og dermed spare penger på kort sikt. Men på lengre sikt kan dette bidra til å undergrave de ansattes motivasjon og kompetanse. Dette kan i neste omgang føre til dårligere kvalitet på det som produseres.

Kultur- og kirkedepartementet innførte i løpet av siste halvdel av 1990- tallet et system for mål- og resultatstyring for organisasjoner i kunst- og kulturfeltet. Dette innebærer at organisasjoner som får økonomisk støtte fra staten, må følge et opplegg som er spesifisert i et tildelingsbrev fra departementet. Eksempler på overordnede mål som har vært anvendt, er høy kvalitet gjennom utvikling og fornyelse, at man når hele befolkningen samt effektiv ressursutnyttelse. Andre punkter departementet vil ha informasjon om, er styring og kontroll av virksomheten og oppsett av årsrapporter.1 Dialog mellom departementet og virksomheten er et sentralt element i rapporteringssystemet med en egen styringskalender som viser frister for ulike aktiviteter. Dette systemet er dynamisk og endrer seg over tid der behov for kontroll og evaluering av driften må avveies mot prinsippet om armlengdes avstand og kunstnerisk frihet. Ikke alle har vært like begeistret for dette systemet, og noen uttrykker bekymring for at det truer den kunstneriske friheten og autonomien til dem som mottar tilskudd. Det kan altså potensielt være dårlig samsvar mellom de interne målene institusjonen selv ønsker å jobbe mot og de eksterne målene man rapporterer på. En undersøkelse om lederes handlingsrom i scenekunstinstitusjoner, orkestre og museer i Norge viser imidlertid at de bare unntaksvis opplever at tilskuddsmyndigheten ikke respekterer prinsippet om armlengdes avstand (Colbjørnsen, 2017, s. 7). En annen innvending er at arbeidet med rapportering fører til økt administrasjon og mindre tid til å skape best mulig kunst. Dette kan ha noe for seg.

En annen utfordring er målbarheten til ulike resultatmål i et målstyringssystem. Det er ofte slik at kvantifiserbare mål som er enkle å tallfeste, er lettere å inkludere i resultatstyring enn mer kvalitative mål som er vanskeligere å tallfeste. For eksempel er det lett å se om man har økt publikumsoppslutningen med 10 prosent. Men hvordan skal man måle oppfyllelsen av et ønske om å skape «nyskapende kunst på høyt kunstnerisk nivå»? Fordi mer kvalitativt orienterte mål ofte er vanskeligere å tallfeste, kan de bli oversett. Dette er ekstra kritisk dersom man blir belønnet eller straffet økonomisk ut fra oppnåelse av kvantitative mål. Det vil derfor være en hårfin balansegang mellom å fokusere på de lett kvantifiserbare resultatene og ikke miste av syne de mer kvalitativt orienterte ambisjonene som er vanskeligere å måle.

Kari-Mette Nordheim (2011) har studert utviklingen av styringssystem basert på balansert målstyring for Oslo Nye Teater. Her foreslås innføringen av et «samtalerom» for å ivareta den kunstneriske dimensjonen i styringssystemet. Siden mange aspekter ved kunstnerisk kvalitet og nyskaping kan være vanskelig å kvantifisere, vil et slik samtalerom legge rammer for samtale og evaluering før, under og etter for eksempel en teaterproduksjon. I Århus i Danmark har forskere utviklet den såkalte «ønskekvistmodellen» som en metode for å få inn de kvalitative aspektene ved performativ kunst i et samtalerom om kunstnerisk kvalitet (Langsted et al., 2005). Her blir det lagt vekt på kunst som er båret frem av blant annet engasjement («villen»), kompetanse («kunnen») og relevans for sin egen samtid («skullen»). Modellen har blitt brukt blant annet som utgangspunkt for Kultur- og likestillingsdepartementets evaluering av institusjoner innen performativ kunst og er blitt tatt i bruk av flere kunstinstitusjoner i Norge2.

Det er utarbeidet en studie av hvordan innføringen av systemet med mål- og resultatstyring påvirker forholdet mellom de kunstneriske og økonomisk-administrative sidene i teaterinstitusjoner. Denne viser at kunst underordnes økonomisk-administrative kategorier, særlig i den første perioden etter innføringen. Kan hende svekker ikke styringssystemet entydig kunstens autonomi. Likevel er det verdt å spørre om en endring av systemet hvor institusjonene i større grad selv definerer hvilke mål de skal vurderes etter, ville ha styrket institusjonenes autonomi (Røyseng, De Paoli og Wennes, 2019).

Dersom vi ønsker å anvende mål som en metode for å motivere de ansatte, kan målsettingsteori si oss noe om hva som kjennetegner gode mål. Studier viser at situasjoner der man har mål, fører til høyere ytelse enn situasjoner uten mål. Videre fører spesifikke, vanskelige mål til høyere ytelse enn enkle eller generelle mål. Og mål som er kombinert med tilbakemelding, er mer effektive enn mål uten tilbakemelding (Locke et al., 1981; Locke og Latham, 1984; Mitchell og Larson, 1988, s. 165). Dette tyder på at utvikling av mål som er spesifikke og utfordrende, og som følges opp med tilbakemelding, representerer en viktig kilde til motivasjon og høy ytelse. Det kan også være nyttig å sette opp målene til en virksomhet i et målhierarki (Jacobsen og Thorsvik, 2022, s. 37). Her velger organisasjonen noen hovedmål basert på formålet og visjonen for virksomheten. De overordnede hovedmålene kan deretter brytes ned i flere operasjonelle delmål slik at virksomhetens mange delmål henger sammen med overordnede mål og visjon.

Vi kan oppsummere diskusjonen om resultater i følgende tabell:








	RESULTATER =
	effekter av å produsere varer/tjenester/opplevelser basert på organisasjonens mål





	DIMENSJONER

	
	Effektivitet og produktivitet


	Balansert målstyring, resultat- og målstyring


	Kunstneriske vs. økonomiske resultater


	Kort vs. lang sikt, kvantitative vs. kvalitative mål


	Målenes motivasjonspotensial











2.2 Struktur

Det andre sentrale begrepet i RESPLO-modellen er struktur. Ordet struktur stammer fra det latinske ordet struere som betyr bygge eller ordne. Struktur er «måten som komponentene i en helhet er ordnet på i forhold til hverandre» (Schiefloe, 2024, s. 66). Det dreier seg altså om måten noe er satt sammen eller bygd opp på med basis i mindre deler. Akkurat som et bygg har sitt reisverk og kroppen har sitt skjelett, har organisasjoner sin egen struktur. Denne strukturen kan være av fysisk art, som fysisk lokalisering og utforming, eller stabile mønstre i organisasjonen som kan studeres på ulike nivåer. Eksempler er eierstruktur, styringsstruktur, hele organisasjonsformer, eller elementer i enkeltorganisasjoner. Det kan også være egenskaper ved grupper som eksempelvis gruppestørrelse eller arbeidskonteksten til selvstendige kunstnere. Strukturen er med på å sette rammer for prosesser og atferdsmønstre.

Vi skal først se på struktur som beskrivelse av utforming av hele organisasjoner. Et kjent bidrag her er Henry Mintzbergs idealtyper av organisasjoner (Mintzberg, 1979). Han argumenterte med at organisasjoner består av fem hoveddeler:


	En operativ kjerne – der produksjonen foregår


	En mellomledelse – avdelingsledere, ledere av enheter i organisasjonen


	En toppledelse – ledere med øverste administrative ansvar


	En teknostruktur – de som utformer planer og kontroll, som økonomer og jurister


	En støttestruktur – funksjoner som ikke er en del av produksjonen, som rengjøring, kantine og sentralbord




Med basis i disse delene foreslo han følgende idealtyper av organisasjonsutforminger: entreprenørorganisasjonen, maskinbyråkratiet, det profesjonelle byråkratiet, den innovative organisasjonen og den divisjonaliserte organisasjonen. Det som skiller disse organisasjonstypene fra hverandre, er blant annet størrelse på de ulike delene. Entreprenørorganisasjonen har for eksempel en meget stor operativ kjerne og toppledelse, mens maskinbyråkratiet har en relativt stor mellomledelse og teknostruktur. Poenget her er at man ser på organisasjonsstrukturen som en helhet, der de ulike elementene er som byggeklosser som kan settes sammen til ulike byggverk av organisasjonstyper.

En annen måte å se på struktur på er det vi ofte omtaler som formell organisasjonsstruktur. Det vi vanligvis fokuserer på, er følgende elementer:


	Arbeidsdeling og spesialisering: Hvordan skal oppgavene grupperes og fordeles?


	Koordinering: Hvordan skal oppgavene koordineres?


	Beslutningstaking: Hvem skal ha myndighet til å fatte beslutninger i organisasjonen?




Arbeidsdeling og spesialisering refererer til det vi ofte kaller for organisasjonskart i organisasjoner. Det viser hvordan man velger å gruppere oppgavene inn i ulike enheter. Man kan eksempelvis velge å gruppere oppgavene med basis i funksjon ut fra oppgavenes hovedformål. Et teater kan dermed være inndelt slik:


	En administrativ avdeling der ansatte har ansvar for markedsføring, informasjon, salg, økonomistyring og personalforvaltning


	En kunstnerisk avdeling med skuespillere, instruktører, samt innleide regissører, dansere mm. ved behov


	En teknisk avdeling med systue, snekker, tekniker, inspisient, lysmester, lydansvarlig, scenograf og rekvisitør




Dette kan settes opp som et enkelt organisasjonskart:


[image: Visuell fremstilling et organisasjonskart for et teater. Øverste leder er teatersjefen. Under teatersjefen er det tre avdelinger: teknisk avdeling, administrative avdeling og kunstnerisk avdeling.]
Figur 2.3 Eksempel på et organisasjonskart for et teater


Dette teatret er delt opp ut fra ulike funksjoner, dvs. at man grupperer beslektede oppgaver i samme avdeling. En annen måte å dele inn i avdelinger på er basert på hvilke publikumsgrupper man betjener. Andre prinsipper kan være å samle dem med lik kompetanse i samme avdeling eller ut fra tidsdimensjonen dersom man jobber i prosjekt. I praksis vil man kunne bruke en kombinasjon av prinsipper. Jo større organisasjonen er, desto mer komplekst vil et organisasjonskart være. I tillegg til å vise arbeidsdelingen mellom avdelinger kan et organisasjonskart vise hierarkiet i en organisasjon etter prinsippet «jo høyere opp i kartet, desto mer makt».

En spesiell kombinasjonsmulighet er den såkalte matriseorganisasjonen. Her vil man kombinere faste avdelinger med temporære prosjekter som går på tvers av de faste avdelingene. I en teaterorganisasjon kan man eksempelvis tenke seg at en forestilling er et prosjekt. Figur 2.4 på neste side viser hvordan en slik matrise kan se ut.


[image: Visuell fremstilling av en matriseorganisering for et teater med teatersjef på toppen og de tre avdelingene teknisk avdeling, administrative avdeling og kunstnerisk avdeling under teatersjefen. Horisontalt på tvers av avdelingene har man ulike forestillinger organisert som tidsavgrensede prosjekter, som bruker ansatte fra kunstnerisk avdeling, teknisk avdeling og administrative avdeling og i produksjonen av teaterforestillingene.]
Figur 2.4 Eksempel på matriseorganisering


Med matriseorganisering vil avdelingen utgjøre basisstrukturen de ansatte er fast tilknyttet, mens prosjektene er tidsavgrensede. En og samme person kan godt være med på flere prosjekter, men hører hjemme i bare én avdeling. Eksempelvis kan en lydtekniker som er ansatt i teknisk avdeling, jobbe med flere forestillinger (prosjekter) samtidig. Fordelen med matrisestruktur er at den ivaretar kravet til stabilitet (avdelingstilhørighet) og kravet til dynamikk (prosjekter) samtidig. En utfordring ved matrisestrukturen er at ansatte risikerer å ha flere ledere å forholde seg til samtidig. Dette kan føre til uklarhet om hvem de egentlig skal høre på dersom ulike ledere er uenige om for eksempel prioritering av tid og ressurser på ulike prosjekter. Denne strukturen kan også være tidkrevende å koordinere og stiller store krav til samarbeidsevne hos de ansatte i organisasjonen.

Når man deler opp organisasjonen i mindre enheter, er neste spørsmål hvordan man skal koordinere de ulike oppgavene. La oss tenke oss at teatret skal ha en oppsetning. For at den tekniske staben skal kunne lage god scenografi og gode lyd- og lysforhold, er den avhengig av hvilke kunstneriske visjoner regissøren har for forestillingen. Når det er få aktører involvert, kan regissøren enkelt kommunisere uformelt med alle aktører, slik at sceniske uttrykk og regissørens intensjoner blir koordinert. Er det mange aktører involvert, er det kanskje større behov for formelle møter mellom deler av kunstnerisk stab og teknisk stab, slik at alle koordinerer sine aktiviteter mot en felles kunstnerisk visjon.

Andre måter å koordinere aktiviteter på er gjennom regler, skriftlige rutiner og prosedyrer. Ledelsen kan for eksempel bestemme at scenografen alltid skal komme på det første møtet i en produksjon, eller at regissøren alltid skal konferere med scenografen før hun gjør en større endring i en produksjon. Slik sikrer de at ulike aktører kommuniserer og koordinerer sine aktiviteter i en produksjon.

Organisasjonsstrukturen handler også om beslutningsstrukturen og hvem som skal få være med og bestemme hva i en organisasjon. Hva skal besluttes sentralt hos ledelsen, og hva skal besluttes ute blant de ansatte? Både sentralisering og desentralisering av beslutninger har sine fordeler og ulemper (Jacobsen og Thorsvik, 2022, s. 83). En styrke ved sentraliserte beslutninger er at man gir tydelige styringssignaler og klart ansvar; man sikrer ensartet praksis i hele organisasjonen, og det fører til forutsigbarhet. Fordelen ved desentralisert beslutningsmyndighet er at man får utnyttet lokal kunnskap hos de ansatte, og det fremmer fleksibilitet og tilpasning til kundens behov. Det kan også virke motiverende for de ansatte, stimulere dem til å jobbe kreativt og styrke deres ansvarsfølelse.

I praksis vil det være slik at man velger å sentralisere noen beslutninger, mens andre blir desentralisert. Professor Tom Colbjørnsen påpeker i sin bok Reisen til markedet (1995) at sentralisering muliggjør standardisering.

Eksempler på beslutninger som kan sentraliseres, er:


	Beslutninger som krever likebehandling – for eksempel prosedyrer for fastsetting og utbetaling av artisthonorar


	Beslutninger som utnytter stordriftsfordeler – for eksempel kvantumsrabatt ved innkjøp av store kvanta fra underleverandører


	Beslutninger som gir forutsigbarhet og setter rammer for atferd – for eksempel normer for akseptabel atferd på audition til forestillinger




Ut over dette desentraliserer man flest mulig av beslutningene, slik at man kan ta i bruk mest mulig av organisasjonens totale kompetanse. I Norge har vi lange tradisjoner for medvirkning fra de ansatte i viktige beslutninger. Dette vises også i kunstlivet der man på mange kunstinstitusjoner har ansatte representert i styret samt i ulike utvalg som kunstnerisk utvalg, ansettelsesutvalg og arbeidsmiljøutvalg. De ansatte er dermed sikret en viss medbestemmelse når ulike beslutninger skal fattes.

Når vi diskuterer struktur, er det også verdt å nevne den fysiske strukturen man jobber under. Ifølge organisasjonsforskeren Mary Jo Hatch (2001) består fysisk struktur av tre hoveddimensjoner: geografi (lokalisering), planløsninger (bygningsmasse) og design/utsmykning (stil) (Hatch, 2001, s. 269). Mediedekningen har vist at plassering og fysisk utforming av viktige kunstinstitusjoner som Den Norske Opera og Ballett, Munch-museet og Nasjonalmuseet vekker stor debatt og har betydning for blant annet tilgjengeligheten for publikum og image for institusjonen. Videre vil planløsninger i museer, teatre eller konsertsaler ha stor betydning for aktivitetene som foregår der. Også fasader, utearealer, møbler, belysning, bruk av form og farge, kunstgjenstander og utsmykning inngår som deler av den fysiske strukturen.

Ifølge Hatch kan man skille mellom en atferdsorientert og en symbolorientert tilnærming til fysisk struktur i organisasjoner. I den atferdsorienterte tilnærmingen er hovedfokus på relasjonen mellom fysiske strukturer og atferden hos mennesker som utfører arbeid innenfor disse strukturene. Et eksempel er hvordan den fysiske utformingen av et teater (plasseringen av garderoben til skuespillerne, teatersjefens og administrasjonens kontor mm.) vil påvirke kommunikasjonen og samhandlingsmønsteret i teatret. I den symbolorienterte tilnærmingen er man opptatt av hvordan den fysiske strukturen har en symbolsk funksjon. Et eksempel er hvordan arkitekturen til et bygg utstråler for eksempel tradisjoner som på Nationaltheatret eller alternativ kultur som på kulturhuset Hausmania i Oslo.

Vi har nå sett på struktur i form av organisasjonstyper, organisasjonsstruktur og fysisk struktur. Disse dimensjonene er grunnleggende for å forstå organisasjoner generelt. Relevante dimensjoner ved strukturen kan imidlertid ha litt ulikt hovedfokus for ulike aktører vi skal diskutere innenfor kunst- og kulturfeltet. Det blir for omfattende å presentere dette i detalj i dette avsnittet, men vi vil diskutere det mer inngående i de ulike kapitlene.

Vi kan oppsummere diskusjonen om struktur i følgende tabell:








	Å STRUKTURERE =
	å bygge, ordne





	DIMENSJONER

	
	Organisasjonstyper – idealtyper basert på Mintzberg


	Organisasjonsstruktur – arbeidsdeling, koordinering og beslutningstaking


	Fysisk struktur – geografi, planløsninger og design/utsmykning










2.3 Prosess

Det tredje sentrale begrepet i RESPLO-modellen er prosess. Mens struktur beskriver en foreliggende situasjon, kan en prosess forstås som «en sekvens med hendelser som over tid forandrer eller vedlikeholder en tilstand» (Schiefloe, 2024, s. 67). En prosess er altså et forløp eller en utvikling som innebærer at noe transformeres over tid. I organisasjoner vil vi ha noen innsatsfaktorer i form av mennesker, råvarer og eventuelt kapital, som gjennom ulike prosesser transformerer dette til en vare, tjeneste eller opplevelse. I organisasjonsteori og organisasjonspsykologi er man svært opptatt av prosesser; det er jo her selve produksjonen foregår. Det er mange ulike temaer man kan diskutere når det gjelder prosesser i organisasjoner. Vi skal her introdusere eksempler på prosesser som vil bli diskutert senere i boken.

En viktig prosess er beslutningsprosessen i betydningen valg mellom ulike alternativer, der valget innebærer en «prosess der ulike mennesker, med ulike identiteter og tilhørigheter, med ulike interesser og makt, møtes for å diskutere og forhandle om hva man skal bestemme seg for» (Jacobsen og Thorsvik, 2022, s. 311). I organisasjoner foretas det beslutninger hele tiden, for eksempel:


	Hvilke kunstuttrykk ønsker vi å satse på fremover?


	Hvem ønsker vi å ansette og samarbeide med?


	Hvordan skal neste års budsjett se ut?


	Hvem bør bli vår neste direktør?




Det er utviklet forskjellige modeller for hvordan beslutninger bør fattes, og hvordan beslutninger faktisk foretas i organisasjoner. Her har man observert interessante avvik fra den normative beslutningsteorien som sier at mennesker er rasjonelle beslutningstakere som kjenner sine mål, utreder alle alternative løsninger og velger den optimale løsningen. I praksis viser det seg at vi ofte ikke er så rasjonelle som vi liker å tro, og at mange beslutningsprosesser er preget av maktkamper, interessemotsetninger, politisk spill og tilfeldigheter der vi ofte har mangelfull informasjon i beslutningsøyeblikket.

Et viktig spørsmål er hvem man ønsker skal få delta i ulike faser av en beslutningsprosess. Skal eksempelvis de ansatte få delta tidlig i prosessen, eller skal de også få delta i den endelige avgjørelsen? I organisasjoner med en sentralisert beslutningsstruktur vil toppledelsen fatte alle viktige beslutninger selv. Har de en mer desentralisert beslutningsstruktur, vil også de ansatte få delta i viktige beslutninger. Et av de ideologisk viktige poengene med friteater og mange andre frie grupper i kunstfeltet har nettopp vært at alle får være med på å fatte alle viktige beslutninger gjennom stemme- og talerett på allmøter (Gran, 1996). Fordelen med å la de ansatte delta i beslutningsprosesser er at avgjørelsene vil bli mer forankret i organisasjonen. Dermed er det større sannsynlighet for at de vil bli lojalt gjennomført av de ansatte. Samtidig vil man ofte bruke mer tid på selve beslutningen når de ansatte involveres. Man kan altså enkelt si at ved å la de ansatte delta i beslutningsprosessen bruker man mer tid på å fatte beslutningen, men mindre tid på å få den iverksatt på en vellykket måte.

En annen sentral prosess i organisasjoner er å håndtere uenighet og konflikter. Med konflikt mener vi her det foreligger en situasjon der det er uenigheter og motsetninger som er vanskelig å forene (Kaufmann et al., 2023, s. 335). Konflikter er en naturlig del av alle organisasjoner der det foregår produksjonsprosesser.

Typiske årsaker til konflikter er ulike preferanser, sterk avhengighet mellom partene, og at sterke følelser er involvert. Styrken på konflikten vil øke hvis det er knapt med ressurser og mye står på spill (Pfeffer, 1981). Det er rimelig å anta at mange av disse faktorene kan være til stede i kunst- og kulturfeltet der man ofte jobber tverrfaglig og med kreative prosesser. Har man forskjellig kunstsyn, ideologi og profesjonell bakgrunn, kan dette bidra til faglig uenighet.

Videre har man ofte knapt med ressurser. Og mye kan stå på spill ved at mange kunstproduksjoner er risikoprosjekter der publikums og anmeldernes dom etter premieren, vernissasjen eller boklanseringen er avgjørende for om det blir en suksess eller en fiasko. Det finnes ingen enkel oppskrift på hvordan man får til gode konfliktløsningsprosesser. Men forskning de siste årene om forhandlinger viser at man kan bruke ulike strategier for å komme frem til en felles løsning ved uenighet. Vi skal komme nærmere inn på disse strategiene i kapittel 4 i vår omtale av grupper innenfor kunst- og kulturfeltet.

Kulturelle prosesser dreier seg om hvordan både organisasjonskulturer og subkulturer påvirker og skaper prosesser i organisasjoner. Særlig de kunstskapende kulturelle prosessene er interessante for kunst- og kulturlivet.

Ifølge Schein (1985) danner overbevisninger og grunnleggende antakelser kjernen i en organisasjonskultur. Innenfor kunst- og kulturfeltet er grunnleggende antakelser sterkt påvirket av kunstsynet i kunstsjangeren som folk definerer seg innenfor. Derfor blir det viktig for kunstskapende organisasjoner å avdekke grunnleggende verdier og antakelser om kunstsyn, menneskesyn og syn på arbeid, noe vi kommer til å beskrive og forklare nærmere i kapittel 3 om kunstinstitusjoner.

Vi er også opptatt av kreative prosesser i organisasjoner innenfor kunst- og kulturfeltet. Å være kreativ oppfattes gjerne som svært ønskverdig og er en viktig del av kunstens eksistensberettigelse. Kreativitet og kreative prosesser kan analyseres på individnivå, men vi vil først og fremst studere det som en gruppeprosess. I kapittel 4 om kunstneriske grupper vil vi derfor se nærmere på kreative prosesser, på hva de består i, og hva som kjennetegner gode kreative prosesser. Vi vil også diskutere om vi kan lære noe om kreativitet i grupper der improvisasjon er en del av selve kunstverket, som eksempelvis i performance-grupper eller jazzband.

Helt sentralt for de fleste aktører i kunst- og kulturfeltet er å skape kunst og kultur av høy kvalitet. Derfor er prosessen med å sikre og utvikle kvalitet viktig. I kapittel 5 om begivenheter innenfor kunst- og kultursektoren presenterer vi en modell som viser prosessen med å gjennomføre kvalitetsundersøkelser i ulike faser. Fasene er:


	Definere hva man mener med kvalitet


	Bestemme hvilke dimensjoner ved kvalitet man vil fokusere på


	Bestemme utvalget for kvalitetsundersøkelse


	Datainnsamling og dataanalyse


	Iverksetting av tiltak for å forbedre kvaliteten




Vi vil også se nærmere på prosessen med å etablere seg som kunstner eller å etablere nye nettverk. I kapittel 6 ser vi nærmere på hvorfor man ønsker å etablere egen virksomhet, hvilke elementer som er viktige i etableringen av ny virksomhet samt hvilke hovedutfordringer man kan støte på. Det er blant annet viktig å kunne lede seg selv på en god måte. Det er også viktig å utvikle nettverk for å kunne fungere som kunstner og kulturarbeider. I kapittelet om nettverk vil vi se mer på at etablering av nettverk kan være basert på målrettet arbeid eller være noe som utvikler seg «naturlig» og organisk.

Til slutt vil vi nevne at de fleste organisasjoner av og til må gjennom planlagte omstillingsprosesser fordi eiere, ledelsen eller andre interessenter til organisasjonen har et uttrykt ønske eller krav om endringer.

Eksempler på planlagte endringer er fusjoner mellom organisasjoner, sammenslåinger av avdelinger, opprettelse eller nedleggelse av avdelinger eller outsourcing av deler av virksomheten. Årsakene til endringene kan være mange og sammensatte. Vanlige argumenter for fusjoner og sammenslåinger er utnytting av stordriftsfordeler, økt makt ved å være en stor aktør, utvikling av større fagmiljøer samt økte muligheter for å forbedre kvaliteten på det man tilbyr gjennom nye samarbeidskonstellasjoner. Argumenter mot sammenslåing er at den kan føre til økt sentralisering og mindre fleksibilitet i organisasjonen. Videre kan man undervurdere effektivitetstap på grunn av motstand mot forandring, utfordringer med å slå sammen ulike organisasjonskulturer samt praktiske problemer av ulike slag tilknyttet fusjonen. Et kjent eksempel fra Norge er sammenslåinger av museer, der spesielt dannelsen av et nytt nasjonalmuseum har fått stor oppmerksomhet i mediene. Nasjonalmuseet for kunst, arkitektur og design ble dannet i 2003 og var en sammenslåing av Arkitekturmuseet, Kunstindustrimuseet, Museet for samtidskunst og Nasjonalgalleriet. Det er et klassisk eksempel på en stor endring som er pålagt organisasjonen, og som det har skapt store utfordringer å få gjennomført på en god måte.

Forskning viser at det slett ikke er uvanlig at det aktiveres motkrefter blant ansatte når organisasjoner skal gjennom store planlagte endringer. Årsaker til denne motstanden kan eksempelvis være faglig uenighet om selve endringen, frykt for det ukjente, følelse av ikke å strekke til, frykt for å miste jobben, tap av identitet hvis man må skifte posisjon eller jobboppgaver, belastning med dobbeltarbeid i fasen da endringen pågår, brudd med sosiale relasjoner, brudd på psykologisk jobbkontrakt, endring i maktforhold og utsikter til personlig tap (Jacobsen og Thorsvik, 2022, s. 379–381). Mange av årsakene til motstanden er høyst forståelige, og det stilles derfor store krav til endringsledelse slik at motstanden ikke blir destruktiv for organisasjonens overlevelse på sikt. Ledelsen kan kjøre en «hard» stil der de bruker sin formelle makt som ledere til å presse gjennom endringene. Eller de kan velge en «mykere» strategi der de bygger et felles verdigrunnlag med de ansatte og øver innflytelse gjennom ros, inspirasjon og personlig henvendelse. Spesielt i kulturer som den norske der man har tradisjoner for medvirkning og demokrati, kan en «hard» stil skape sterk motstand. Videre vil høyt utdannede medarbeidere i mindre grad finne seg i å få beslutninger «tredd nedover hodet» (Jacobsen og Thorsvik, 2022, s. 387–389).

Vi kan oppsummere diskusjonen om prosess i følgende tabell:








	PROSESS =
	sekvens med hendelser som over tid forandrer eller vedlikeholder en tilstand





	EKSEMPLER PÅ PROSESSER

	
	Beslutningsprosesser


	Konfliktløsningsprosesser


	Kreative prosesser


	Kulturelle prosesser


	Kvalitetsundersøkelser


	Etablering av egen virksomhet og nettverk


	Omstillingsprosesser










2.4 Ledelse

Det neste sentrale begrepet i RESPLO-modellen er ledelse. Som vi har påpekt i kapittel 1, er ledelse et fenomen som veldig mange er opptatt av – bare se på all oppmerksomheten lederskifter i Nasjonalmuseet, Munchmuseet eller Den Norske Opera & Ballett har fått i mediene. I slike diskusjoner blir fokuset nokså ofte rettet mot topplederen og er orientert om denne personens egenskaper, kompetanse og egnethet til å lede institusjonen. Organisasjoner har imidlertid ledelsesstrukturer som består av langt mer enn topplederen, og som utføres på ulike nivåer i en organisasjon.

Øverst har man styret som er bindeledd mellom eierne og toppledelsen i en organisasjon. Viktige aktiviteter for et styre er kontrollfunksjon og formulere strategi (styringsorgan), godkjenne vedtak (formalorgan) og bidra til at sentrale aktører har påvirkning i viktige beslutninger (interessentorgan) (Grund, 2008, s. 171). Det er meget viktig at man setter sammen et styre som har både nødvendig kompetanse og nettverk til viktige aktører rundt organisasjonen, og som har legitimitet hos interessenter til organisasjonen. Det er ingen fasitsvar på hvor stort et styre skal være (Huse og Søland, 2009). Et lite styre vil vanligvis sikre enkel beslutningstaking, mens et større styre vil ha tilgang til mer kompetanse, større nettverk og legitimitet i ulike miljøer. På øverste nivå i organisasjonen sitter toppledelsen og har ansvaret for overordnet strategi, mål, budsjetter og planlegging på kort og lang sikt. I mindre organisasjoner er det gjerne en daglig leder som ivaretar denne funksjonen, mens man i større organisasjoner ofte velger å sette sammen en ledergruppe der ledere av sentrale funksjoner/ avdelinger er representert i tillegg til topplederen. På den måten vil man kunne få synspunkter og kompetanse fra ulike deler av organisasjonen og bidra til at man tenker langsiktig og helhetlig når viktige beslutninger fattes. I organisasjoner av en viss størrelse vil man ha et administrativt nivå med mellomledere. Disse kan være ledere med ansvar for et begrenset område i organisasjonen, der for eksempel en direktør for administrative funksjoner vil ha egne ledere for marked, økonomi, personal og informasjon under seg. Til sist har man det operative nivået som har et daglig ansvar for kjerneoppgavene i en organisasjon (Jacobsen og Thorsvik, 2007, s. 380). Dette kan for eksempel være en gruppeleder for inspisienter eller en sjefprodusent i en opera.

Ledelse foregår altså på mange ulike nivåer og danner en ledelsesstruktur i en organisasjon. Videre vil eierstruktur, styret og omgivelser sette rammebetingelser for utøvelse av ledelse. Et sentralt spørsmål er om lederen opplever å ha tilstrekkelig handlingsrom til å utøve lederskap og har myndighet og autoritet til å treffe og gjennomføre beslutninger. En studie av daglige lederes handlingsrom i scenekunstinstitusjoner, orkestre og museer i Norge viser at et flertall (60 prosent) opplever at de har et adekvat handlingsrom (Colbjørnsen, 2017, s. 6). Lederne har stort sett rom til å bestemme, også når medarbeidere er uenige med dem, men en viktig betingelse er at medarbeiderne er overbevist om at ledelsen er opptatt av det beste for kunsten og kulturen. Den viktigste begrensningen i handlingsrommet er knyttet til økonomi. Over halvparten av institusjonene har inntekter som ikke er forutsigbare nok til å kunne planlegge 3–5 år frem i tid. Siden kunstinstitusjonenes i stor grad er økonomiske avhengig av offentlige tilskudd, er det viktig at prinsippet om armlengdes avstand respekteres med full kunstnerisk og kulturfaglig frihet. Lederne i undersøkelsen opplever at dette i stor grad respekteres.

Vi skal nå se nærmere på ulike syn på hva ledelse egentlig er, og hvordan det skal defineres. Man kan se på ledelse som personlige egenskaper hos lederen, som en rolle med visse krav på seg, som en funksjon som eventuelt kan deles mellom flere i et lederteam, eller som en del av en gruppeprosess. Selv om det er mange forskjellige måter å definere ledelse på, er det noen elementer som går igjen. En vanlig definisjon er at «ledelse er en prosess hvor det brukes sosial innflytelse til å organisere arbeidet, slik at gruppen eller organisasjonen når sine mål» (Mitchell og Larson, 1988, s. 434; Yukl, 2006, s. 3). Vi kan altså si at for det første dreier ledelse seg om sosial innflytelse over mennesker i en gruppe eller en organisasjon. Ledelse handler altså om å få andre til å gjøre noe. Derfor er det viktig at ledere har kunnskap om mennesker og fenomener som motivasjon, gruppeprosesser og sosiale relasjoner. For det andre fokuserer mange definisjoner av ledelse på måloppnåelse i en eller annen form. Innflytelsen må altså ha en hensikt. Ledelsens oppgave er å sørge for å sette fokus, organisere, koordinere, samordne og motivere medarbeidere slik at de jobber mot felles mål. For det tredje er ledelse en rekke handlinger som kan utøves av én eller flere personer (Jacobsen og Thorsvik, 2022: 405). Ledelse trenger altså ikke være synonymt med lederen som en person, men kan utøves sammen av flere personer i for eksempel et lederteam.

Vi har nå definert hva vi mener med ledelse. Vi skal videre presentere noen sentrale perspektiver på ledelse, slik de fremstår i ledelsesteoriene. Et perspektiv på ledelse er det såkalte personlighetsperspektivet. Det bygger på psykologiske studier av hvilke personlighetstrekk vi finner hos lederen, og hvilke egenskaper den gode lederen har. Eksempler på slike personlighetstrekk kan være høy intelligens, høyt aktivitetsnivå, integritet, høyt prestasjonsnivå, utadvendthet, karisma, selvtillit, sosial intelligens og emosjonell stabilitet (Yukl, 2013; Grønhaug et al., 2001: 62–64; Kaufmann et al., 2023: 493). Innenfor kunst- og kulturfeltet kan vi se at man ofte diskuterer personlige egenskaper når det eksempelvis skal ansettes nye sjefsdirigenter, regissører og kunstneriske ledere. Er det da slik at vi med basis i forskning kan si at visse egenskaper fører til bedre ledelse? Dersom man går gjennom en rekke studier av sammenhengen mellom lederegenskaper og objektive mål på ledereffektivitet, er det vanskelig å påvise en slik sammenheng (Grønhaug et al., 2001, s. 58). Samtidig påstår andre forskere at det er en sammenheng mellom generelle lederegenskaper og effektivitet (Kirkpatrick og Locke, 1991). Det er altså stor interesse for personlighetsperspektivet uten at man kan gi et entydig svar på hvor viktig personlighetstrekk er for utøvelse av effektiv ledelse.

Et annet perspektiv på ledelse handler om lederstil eller lederatferd. Disse studiene fokuserer på at ledelse innebærer å utvikle visse typer atferd eller lederstiler som er effektive. I tidlige studier identifiserte man to grunnleggende forskjellige lederstiler: demokratisk/relasjonsorientert og autoritær/ oppgaveorientert (Stogdill og Coons, 1957; Likert, 1961 i Jacobsen og Thorsvik, 2022, s. 414). En demokratisk lederstil innebærer medbestemmelse og delegering av beslutningsmyndighet til medarbeidere, mens en autoritær lederstil medfører sentralisering av makt og beslutningsmyndighet. Avhengig av lederens bruk av autoritet og medarbeidernes innflytelse kan lederstil varierer fra ytterpunktene autoritær og demokratisk lederstil via mellomposisjonene velmenende autoritær og konsulterende lederstil.

Etter hvert ble denne modellen videreutviklet med å si at det å vise menneskelige hensyn og det å være oppgaveorientert er to ulike dimensjoner og ikke to ytterpunkter på samme dimensjon. Man fikk dermed det kjente «ledergitteret» (Blake og Mouton, 1968) med ulike kombinasjoner av relasjons- vs. oppgaveorientert lederstil. En ytterligere utvikling var innføringen av ideen om situasjonsbestemt ledelse. Hovedtesen her er at én lederstil ikke alltid er effektiv, men at dette varierer ut fra hvilken situasjon man er i. I kapittel 5 om ledelse av grupper innenfor kunst- og kulturfeltet diskuteres blant annet hvilken lederstil som er hensiktsmessig ut fra hva som oppfattes som legitimt i ulike deler av kunstlivet. I enkelte organisasjoner eller grupper kan det være legitimt å velge en autoritær lederstil fordi man har en tradisjon for autoritære ledere. Mens i andre organisasjoner og grupper hvor man har tradisjon for demokrati og medbestemmelse, vil en autoritær lederstil være lite effektiv. Her vil en autoritær lederstil være lite legitim og dermed skape motstand i gruppen eller organisasjonen.

En annen sentral retning innen ledelsesteoriene er fullspektrumsteorien som fokuserer på ledelsens varierende grad av involvering, engasjement og identifisering med lederrollen i en organisasjon (Bass, 1985; 2007 ; Kaufmann et al., 2023, s. 506–509). Det ene ytterpunktet er såkalt «la-det-skureledelse» der lederen i liten grad involverer seg i medarbeidere og oppgaver. Dette kan gi stor autonomi til medarbeiderne, men kan samtidig føre til at organisasjonen ikke styres i ønsket retning ut fra sine mål og visjoner. Når lederen mer eller mindre abdiserer med fravær av involvering og tilbakemelding, kan dette også medføre at destruktive konflikter og mobbing kan utvikle seg uten at lederen griper inn (Skogstad et al., 2007). Transaksjonsledelse innebærer noe større grad av involvering der lederen unntaksvis engasjerer seg når det skjer feil eller medarbeideren ikke innfrir forventningene. Lederen kan også aktivt bruke belønninger som eksempelvis bonuser som bidrar til effektivitet og måloppnåelse.

Til sist har vi transformasjonsledelse som er den mest aktive formen for ledelse. Her fokuseres det på ledelsens evne til å spille på følelsene til medarbeiderne og få til en endring i organisasjoner. Et viktig poeng her er at ledelsen har ansvar for å bidra til å motivere medarbeidere til å yte mer enn hva man i utgangspunktet hadde forventninger om (Yukl, 2006: 262–263; Bass, 2007). Dette oppnås blant annet ved at medarbeidere føler tillit, respekt og lojalitet til sin leder. Mer presist består transformasjonsledelse av fire hovedelementer (Bass, 1985; 2007; Kaufmann et al., 2023, s. 507–508):


	Idealisert innflytelse – lederen fremstår gjerne som et forbilde og rollemodell for sine medarbeidere.


	Inspirerende motivasjon – lederen motiverer og engasjerer gjennom blant annet å vise entusiasme, involvere medarbeiderne og utvikle god lagånd.


	Intellektuell stimulering – ledere gir de ansatte stadig nye utfordringer og oppmuntrer dem til å arbeide selvstendig og løse problemer på kreative måter.


	Individualisert oppmerksomhet – ledelsen tilpasser seg den enkelte medarbeiders behov.




Det er flere studier som støtter at transformasjonsledelse gir gjennomgående mer effektive, tilfredse og engasjerte medarbeidere (Bass, 2007 i Kaufmann et al., 2023, s. 509). Samtidig er det en krevende ledelsesform som stiller store krav til den enkelte leder.

Karismatisk ledelse eller betydningen av lederens personlige utstråling som skaper entusiasme og begeistring rundt seg, er nær beslektet med teorien om transformasjonsledelse (Jacobsen og Thorsvik, 2022, s. 431). Karismatiske ledere skiller seg fra andre ledere ved sin evne til å formulere og artikulere inspirerende visjoner og å skape et inntrykk av at deres visjoner er helt unike (Conger og Kanungo, 1994, s. 442). Mange vil nok ønske seg karismatiske ledere som er i stand til å skape begeistring og entusiasme rundt seg. Samtidig kan de ha sine begrensninger når det gjelder å implementere sine ambisiøse visjoner. I kapittel 5 diskuteres hvordan ansettelse av en karismatisk leder på en festival etter hvert skapte store problemer når ideene til topplederen skulle iverksettes (Caust, 2004).

En annen retning som er beslektet med transformasjonsledelse, er at ledelse dreier seg om å gi organisasjonen mening og retning, eller det som ofte omtales som institusjonell eller verdibasert ledelse. Ifølge dette perspektivet er ledelse «først og fremst å skape et felles verdigrunnlag i organisasjonen» (Selznick, 1957 i Jacobsen og Thorsvik, 2022, s. 427). Ledelse er derfor å påvirke menneskers fortolkninger av hva organisasjonen står for, å skape engasjement og følelser rundt organisasjonens verdier og å bygge opp legitimitet rundt organisasjonen i omgivelsene. Lederskapet består dermed av fire hovedtrinn (Jacobsen og Thorsvik, 2022, s. 428-429):


	Utforme visjon og mål – å finne ut hva som er organisasjonens visjon og hensikt.


	Institusjonalisere formål – å bygge en formell struktur for å underbygge målene.


	Forsvare institusjonens integritet – å forsvare verdigrunnlaget både internt og eksternt.


	Mestre intern konflikt – å håndtere de ulike interessegruppene slik at de støtter opp om det felles verdigrunnlaget.




Verdier er det som vi mennesker finner ønskverdig, for eksempel solidaritet, ansvarlighet, frihet eller rettferdighet. For organisasjoner innenfor kunst- og kulturfeltet kan eksempelvis det å være nyskapende eller kreativ være en typisk verdi som man ønsker å strebe etter. Det er da ledelsens oppgave å bygge opp under denne verdien både internt og eksternt. I forbindelse med verdibasert ledelse er det relevant å nevne ledelse av frivillige ettersom kunst- og kulturlivet er helt avhengig av frivillig arbeidskraft for å gjennomføre festivaler og ulike kulturarrangementer. I kapittel 5 diskuterer vi utfordringer knyttet til organisering og ledelse av disse. Siden de frivillige ikke mottar betaling for arbeidet de gjør i fritiden sin, diskuteres det hvordan dette medfører særlige utfordringer med hensyn til styring og ledelse. Et viktig poeng er at å utvikle felles verdier, normer og holdninger er svært viktig for å lede og styre frivillig arbeidskraft innen kunst- og kultursektoren.

Svært sentralt i debatten om ledelse i kunst- og kulturfeltet er spørsmålet om hvem som har den rette kompetansen til å lede innenfor dette feltet. Hvor stor vekt skal man legge på fagspesifikk kompetanse som kunstfaglig og styringsfaglig kompetanse sammenlignet med kompetanse om kunstfeltet samt generelle kompetanser som sosiale og analytiske ferdigheter? For nærmere diskusjon rundt lederkompetanse, anbefales artikkelen «Fagfolk og generalister som ledere i profesjonelle organisasjoner» (Døving, 2016). En beslektet problemstilling er om topplederen bør ha kunstfaglig eller økonomisk-administrativ kompetanse? Disse problemstillingene tas opp i kapittel 3, der vi diskuterer nærmere modellen om todelt ledelse i kunstinstitusjonene, samt i kapittel 5 om begivenheter. Forholdet mellom kunst og økonomi er også en av hovedutfordringene som Grete Wennes (2002) ser på i sitt doktorgradsarbeid om ledelse av Den Norske Opera og Oslo Filharmoniske Orkester. En videreutvikling av dette pionerarbeid innen kunstledelse i norsk kontekst utkom som bok i 2006 der Wennes særlig fokuserer på ledelse innen kunstinstitusjoner (Wennes, 2006). Hun karakteriserer kunstledelse som paradoksal ledelse. Hva mener hun med det? Hennes hovedtese er at ledere av kunstneriske institusjoner står overfor syv paradokser de må håndtere:


	Kunst vs. foretak


	Estetisering vs. økonomisering


	Frihet vs. institusjonalisering


	Tradisjon vs. nyskaping


	Tyranni vs. anarki


	Streng far vs. omsorgsfull mor


	Individ vs. kollektiv




God ledelse innebærer her å balansere mellom disse paradoksene, der man må kunne ivareta den kunstneriske friheten med nyskaping og innovasjon og samtidig eksistere innenfor økonomiske og institusjonelle rammer.


Estetisk ledelse

I forståelsen av kunstnerisk ledelse av produksjoner mener Antonio Strati at vi må stille spørsmål ved den rasjonelle og analytiske forståelsen av organisasjoner og få inn den estetiske, intuitive og undrende ledelse (1999). I dette perspektivet får også kroppen en viktig plass:


…although leadership has been constructed as an activity of brains without bodies… It is a bodily practice, a physical performance in addition to a triumph of mental or motivational mastery… The accomplishments of leadership is often highly dramatic and full-bodied; there is intimacy, titillation, sometimes mystique (Sinclair, 2005 i Ladkin, 2008).



Dirigenter som ledere har vært en velegnet kontekst når det gjelder å studere ulike aspekter ved estetisk ledelse, der man blant annet kan studere samspillet mellom dirigent og musikere ut fra rent fysiske gester («embodied practice»). Ved bruk av sansene, spesielt det å lytte, og ved øyekontakt, får dirigenten inn de enkeltes bidrag og er i stand til å korrigere og dirigere (Koivunen, 2003; Koivunen og Wennes, 2011). Videre handler også estetisk ledelse om å se ledelse som noe subjektivt skapt og fortolket, der prosess og relasjon står i sentrum. Det vil si at lederen og de ansatte hver for seg vil ha sin egen subjektive forståelse av hva som skjer og hvordan. Ledelse blir her en meningsskapende prosess («sensemaking», Weick, 1995). Ledelse og lederen ses ikke ene og alene som intellekt og kompetanse, men også som bestående av kropp, følelser og sanser. Ledelse av samarbeid skapes dermed gjennom felles opplevde hendelser, gjennom kroppsspråk, ved blikk og berøring, lukter og stemmer, ved steder og arkitektur, ved en felles opplevd erfaring (Hansen, Ropo og Sauer, 2007). Det estetiske eller estetisk ledelse (Ropo, Parviainen, og Koivunen, 2002; Ropo and Sauer, 2008; Sinclair, 2005) i form av hvordan ledere bruker språk, stemme, og kropp, blir derfor aktuelt å trekke inn i analysen av ledelsesprosessen. Dag Jansson (2013) har foretatt en større studie i Norge ut fra dette perspektivet, der han intervjuet 22 korsangere i ulike kor spredt rundt i Norge. Disse hadde lang erfaring med en rekke ulike kordirigenter. Det viser seg at dette perspektivet egner seg godt for å øke forståelsen av hva som kjennetegner en situasjon der korledelse fungerer svært godt (se Jansson, 2013; Jansson, 2008). En sentral dimensjon er dirigentteknikk eller gestiske ferdigheter der dirigenten viser koret med kroppslige tegn hvordan ønsket musikalsk uttrykket skal være. Det innbefatter hele den kroppslige formidlingen og hvordan man kroppsliggjør musikken, både synkroniseringsmessig, ekspressivt, «pustevennlig» og å holde på oppmerksomheten. Et annet poeng er at dirigenten har en kunstnerisk visjon og vilje om ønsket estetisk uttrykk til musikken som skal fremføres (Jansson et al., 2019; 2021).

Estetisk ledelse er en retning som er nokså kritisk til mye av den tradisjonelle ledelseslitteraturen. Man kan stille seg spørsmålet om den generelle ledelseslitteraturen er på villspor, eller om kunstledelse i større grad enn arbeidslivet generelt dreier seg om relasjoner, følelser, kropp og sanser? Sannsynligvis vil dette være et viktig tema for fremtidig forskning, og det blir interessant å se hva dette perspektivet kan bidra med for å forstå ledelse innen kunst- og kulturfeltet samt ledelse generelt i samfunnet.

I forbindelse med at organisasjoner blir mer komplekse som følge av blant annet fusjoner med flere kunstformer i samme virksomhet, kan det bli vanskelig for en person å sitte med lederansvaret alene. Det har derfor blitt mer vanlig å sette sammen lederteam som er kollektivt ansvarlig for at organisasjonen når sine mål. Bruken av lederteam blir diskutert nærmere i kapittel 3 om institusjoner. I stedet for å se på en lang smørbrødliste av egenskaper og kompetanser som en leder må ha, settes søkelyset på hvordan lederteamet skal settes sammen slik at man dekker de ulike egenskapene, kompetansene eller rollene i teamet (Belbin, 1993). Dersom vi ser på ledelse på kunst- og kulturfeltet, har vi ofte behov for både kunstnerisk kompetanse og kompetanse i økonomi, markedsføring, organisasjon og ledelse. Dette er såpass forskjellige kompetanseområder at det kan være fornuftig å tenke mer i retning av lederteam, slik at man til sammen får dekket de ulike kompetansebehovene i lederteamet. Også i ansettelsen av mellomledere og sammensetningen av ledergruppen er det stor debatt om hvor sentral plass den kunstfaglige kompetansen skal ha i ledergruppen og hvilken kunstfaglig kompetanse som vil være den rette for virksomheten.

Vi har nå presentert sentrale retninger innenfor ledelsesteoriene. Dette er et stort fagfelt og mange teorier vi ikke har plass til å presentere. Du vil likevel nå ha et godt grunnlag for å forstå diskusjonene om ledelse i de resterende kapitlene.

Vi kan oppsummere diskusjonen om ledelse i følgende tabell:








	LEDELSE =
	en prosess hvor det brukes sosial innflytelse til å organisere arbeidet slik at gruppen eller organisasjonen når sine mål





	EKSEMPLER PÅ PERSPEKTIVER

	
	Personlige egenskaper ved lederen


	Lederatferd/lederstil


	Fullspektrumsteorien og transformasjonsledelse


	Verdibasert ledelse


	Karismatisk ledelse


	Paradoksal ledelse


	Estetisk ledelse


	Lederteam











2.5 Omgivelser

Det siste sentrale begrepet i RESPLO-modellen er omgivelsene til organisasjonen. Mens man tidlig i organisasjonsteoriens historie stort sett fokuserte på interne forhold ved organisasjonen, er det i dag en selvfølge at organisasjoner må ta hensyn til omgivelsene for å overleve. På hvilken måte er organisasjoner avhengig av omgivelsene for å overleve? På helt grunnleggende nivå er organisasjonene avhengig av tilgang til ressurser som arbeidskraft, råvarer, teknologi og finansielle ressurser for å kunne produsere noe som helst. De er dessuten avhengig av å få avsetning på det de produserer. Det betyr at de er avhengig av aktører som publikum, underleverandører, private finansinstitusjoner og sponsorer, og offentlige etater som gir tilskudd til kunst- og kulturaktiviteter. De kan dessuten være berørt av hva eventuelle konkurrenter foretar seg i konkurransen om publikum, medieoppmerksomhet og sponsorer. Man må også ofte ta hensyn til nasjonale forhold som levestandard, eksisterende lovverk samt den kulturpolitiske situasjonen. De fleste kulturinstitusjoner er avhengig av offentlig støtte for å overleve. Om de får støtte er avhengig av de politiske prioriteringer, noe som vil variere ut fra hvilke partier som regjerer.

Globale forhold vil også ha betydning, som internasjonale konjunkturer, konkurranseforhold, digitalisering, et internasjonalt arbeidsmarked for kunstnere, oppkjøp av festivaler og kunstfaglige, så vel som organisasjonsmessige trender og utviklingstrekk. For eksempel finnes det et internasjonalt marked for toppstillinger innenfor symfoniorkestrene og operaene, der man henter inn dirigenter, regissører og solister fra hele verden. Man er da avhengig av et internasjonalt regelverk som gjør det lovlig og ikke for komplisert å engasjere folk fra ulike deler av verden. For å overleve på sikt er man altså avhengig av generelle internasjonale og nasjonale forhold samt forhold som gjelder spesifikt for den enkelte bransjen (Jacobsen og Thorsvik, 2022, s. 193).

Covid-19 pandemien og digitalisering er eksempler på globale forhold som i stor grad har påvirket også det norske kunst- og kulturfeltet. Analyser så lang tyder på at kunstneriske virksomheter har vært blant de hardest rammede blant annet fordi fysiske møteplasser ble stengt ned (Grünfeld et al., 2020a; Holden, 2020; Kulturrådet/Norsk Filminstitutt, 2021; NOU, 2021; Salvador et al., 2022). Konsekvensene har vært særlig tydelig for de performative kunstartene som musikk og scenekunst (Stampe, 2022). Undersøkelser blant medlemmer i fagforeningen Creo, som er Norges største interesseorganisasjon innen feltet, viste at særlig frilansere og selvstendig næringsdrivende var utsatt med større økonomisk og jobbrelatert usikkerhet i tillegg til at kompensasjonsordningene traff dårligere for selvsysselsatte enn kulturarbeidere med fast jobb (Elstad et al., 2020a, 2022b, 2023). Samtidig satte pandemien fart på digitaliseringsprosessen i sektoren blant annet med økt brukt av strømming av arrangementer og jobbing via hjemmestudio og hjemmekontor (Elstad et al., 2022a; Khlystova et al., 2022).

Et annet eksempel er digitalisering som endrer rammevilkårene for strukturer og lovverk og som påvirker hvordan kunst og kultur blir skapt, distribuert og brukt (Meld. St. 22 (2022–2023), s. 111). I tillegg til strømming av kunst og kultur er kunstig intelligens et svært godt eksempel på hvordan digitale endringer globalt får store konsekvenser også for små og store aktører innen kunst- og kulturfeltet i Norge. Et svært viktig spørsmål er hvilke konsekvenser dette vil ha for opphavsrett innen ulike kunstformer. Et annet viktig spørsmål er på hvilken måte man skal sørge for at eksempelvis forfattere, journalister, illustratører, billedkunstnere og komponister skal få godtgjørelse når man benytter eksisterende åndsverk til å trene opp datamodeller. En tredje viktig debatt er i hvilken grad KI vil bli brukt kreativt som utgangspunkt for nyskapende kunst? Eller vil det i stor grad bli brukt til kunst- og kulturuttrykk som er mer standardisert og formelbasert? Uansett vil kunst- og kulturfeltet bli sterkt preget av KI fremover, noe som aktørene i feltet vil måtte forholde seg til for å overleve. Hvor store endringene vil bli, er vanskelig å overskue nå. Sannsynligvis vil særlig opphavsrett, hvem som vil profittere økonomisk på endringene og hvem som vil tape på utvikling, bli svært sentralt.

Det er nokså vanlig å skille mellom tekniske og institusjonelle omgivelser for å forstå dynamikken i organisasjonens avhengighet av aktørene rundt seg. De tekniske omgivelsene omfatter alle forhold utenfor organisasjonen som direkte påvirker hvordan den løser sine oppgaver for å nå sine mål. Eksempler er kunder, konkurrenter, finansinstitusjoner og leverandører. Disse har direkte påvirkning på selve produksjonsprosessen til organisasjonen. Det er imidlertid viktig å være klar over at organisasjonen også har institusjonelle omgivelser som virker mer indirekte inn på den, og som den må ta hensyn til for å overleve på lang sikt. De institusjonelle omgivelsene viser til de normer, verdier og antakelser i omgivelsene som skaper forventninger til hva som er «passende» atferd for organisasjonen. Dersom man ikke tar hensyn til disse forventningene, kan organisasjonen få problemer med legitimiteten i forhold til omgivelsene. Det kan eksempelvis være forventninger om visse organisasjonsformer, arbeidsmåter eller kunstsyn som anses som moderne og «riktige» ut fra rådende tidsånd. Et eksempel er en klar oppfatning hos offentlige myndigheter om at mål- og resultatstyring er bra. De forventer derfor at organisasjoner innenfor kunst- og kulturfeltet innfører målstyring som en del av sine administrative rutiner. De som ikke greier å innføre målstyringsprinsipper, kan dermed miste legitimitet hos tilskuddsmyndighetene.

Dette er et viktig poeng hos sosiologen Rosanne Martorella (1983), som mener at den utøvende kunsten i stor grad bærer preg av byråkratisering av profesjonalisering (Røyseng, 2007, s. 28). Dette forklarer hun med at når de utøvende kunstnerne er avhengig av offentlig støtte, vil det oppstå et behov for at organisasjonen fremstår som profesjonell og tillitvekkende. Tilsvarende påpeker sosiologen Richard A. Peterson (1986) at økt innslag av offentlig støtte til kunstlivet medfører et større krav til formelle rutiner og profesjonalisering av lederfunksjonen.

Logikken er altså at endringer i omgivelsene med økte krav til mål- og resultatstyring fører til at organisasjonen tilpasser seg i form av en mer byråkratisk struktur og en mer formalisert lederrolle.

Vi kan oppsummere avsnitt 2.5 på følgende måte:








	OMGIVELSER =
	forhold utenfor organisasjonen





	DIMENSJONER

	
	Internasjonale, nasjonale, bransjespesifikke omgivelser


	Tekniske omgivelser


	Institusjonelle omgivelser










1  Se www.regjeringen.no/no/dokument/dep/kud/tildelingsbrev-arsrapporter-og-instrukser---kud/id750084/?expand=factbox2546277 (lest 09.04, 2025).



2  Se for eksempel www.kulturtanken.no/aktuelt/2018/vi-snakker-kvalitet/ (lest 11.03.2024).

